Na temelju članka 23. i 24. Statuta Učeničkog doma Kutina, te nakon savjetovanja i usvajanja od strane Odgajateljskog vijeća na sjednici održanoj dana 24. ožujka 2021.g. uputilo je Domskom odboru Učeničkog doma Kutina, na donošenje

**ETIČKI KODEKS**

**neposrednih nositelja odgojno-obrazovne djelatnosti**

**Doma**

**I. OPĆE ODREDBE

Članak 1.**

Etički kodeks sadrži moralna načela i načela profesionalne etike kojima se u svom profesionalnom i javnom djelovanju trebaju ponašati odgajatelji, stručni suradnici i drugi djelatnici Učeničkog doma Kutina (u daljnjem tekstu: Dom).
Načela Etičkog kodeksa primjenjuju se na odgovarajući način i na druge osobe koje nisu zaposlenici Doma, ali sudjeluju u radu i djelovanju Doma, ako i ukoliko se ponašanje i djelovanje tih osoba može izravno povezati s Domom.
Etički kodeks sastoji se od standarda ponašanja prilagođenih potrebama Doma i njegovih djelatnika uzimajući u obzir načela čuvanja dostojanstva i ugleda Doma, zaposlenika i učenika.

**Članak 2.**
Svrha donošenja ovoga Etičkog kodeksa je utvrđivanje obveze promicanja vrijednosti specifičnih za vrlo odgovornu i osjetljivu odgojno-obrazovnu djelatnost u najširem smislu. Provođenje odredbi ovoga Etičkog kodeksa ima za svrhu i utjecaj na učenike u cilju prihvaćanja tih etičkih normi u budućem životu i radu (djelovanje primjerom) i podizanje razine značenja odgajateljskog poziva u mjestu rada i širem okruženju odnosno u društvu kao cjelini.
Promicanje etičnog ponašanja i vrijednosti koje su sadržane u ovom kodeksu obveza je svih djelatnika Doma kao i svih tijela koja se formiraju u Domu.
Etički kodeks ima zadaću štititi djelatnike Doma od neprofesionalnog javnog mnijenja i neopravdanih optužbi. On ukazuje na autonomiju Doma i mogućnost samoregulacije.
Postupci propisani ovim Etičkim kodeksom ne uređuju prava, obveze i odgovornosti osoba koje u njima sudjeluju te nisu alternativa za građanske, kaznene, upravne i stegovne postupke uređene zakonima, drugim propisima i aktima Doma.

**Značenje pojmova iz ovoga kodeksa**

**Članak 3.**

Pojedini izrazi iz ovoga Kodeksa imaju slijedeće značenje:

1. «stručni suradnik» označava osobu koja neposredno rukovodi stručno – pedagoškom službom, brine o izvođenju odgojno obrazovnog plana i programa rada, neposrednog odgojno-obrazovnog rada odgajatelja s učenicama.
1. „radnici Doma“ označava sve osobe koje u domu imaju zasnovan radni odnos, a koje sudjeluju u obavljanju odgojno-obrazovni rad s učenicima i druge osobe koje obavljaju stručne, administrativno-tehničke i pomoćne poslove.
2. „odgajatelj“ podrazumijeva sve stručno osposobljene osobe za odgojno-obrazovni rad s učenicima unutar odgojno-obrazovne skupine i druge osobe izjednačene sa njima sukladno Zakonu i podzakonskim propisima.

3. „učenik“ podrazumijeva maloljetnu ili punoljetnu osobu, sudionika odgojno-obrazovnog procesa koji je sukladno Statutu zaključio Ugovor o međusobnim pravima i obvezama, a u svrhu stjecanja znanja te razvijanju sposobnosti, vještina i navika s naglaskom na odgojne vrijednosti.

**II. TEMELJNA NAČELA I PRAVILA PONAŠANJA U CJELINI**
Na obavljanje poslova i ponašanje u Učeničkom domu-Kutina primjenjuju se sljedeća načela:

**a) Načelo poštivanja propisa i pravnog poretka republike Hrvatske**

**Članak 4.**

Neposredni nositelji odgojno- obrazovne djelatnosti trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Domu pod jednakim uvjetima.

 **b) Načelo poštovanja integriteta i dostojanstva osobe

 Članak 5.**
Neposredni nositelji odgojno- obrazovne djelatnosti trebaju poštovati dostojanstvo svih osoba s kojima su u doticaju prigodom obavljanja poslova.

Neposredni nositelji odgojno- obrazovne djelatnosti imaju pravo tražiti poštovanje svoje osobnosti od svih s kojima su u doticaju.

Svi djelatnici Doma trebaju biti poštovani kao osobe u skladu sa zajamčenim pravima na život, integritet i dostojanstvo.
Svim djelatnicima i učenicima Doma mora biti osigurano pravo na privatnost.

**c) Načelo samostalnosti odgojno-obrazovnog i drugog stručnog rada**

**Članak 6.**
Svi djelatnici Doma imaju pravo autonomno djelovati u granicama svoga statusa i u skladu s propisima i Godišnjim planom i programom rada.
Svim djelatnicima treba priznati pravo na nesmetan profesionalni razvoj i kvalitetno usavršavanje u skladu s osobnim mogućnostima i planovima, u mjeri u kojoj se pritom ne narušava isto pravo druge osobe. Dom je dužan nastojati osigurati odgovarajuće uvjete za ostvarenje ovoga prava.
Svi djelatnici i učenici imaju obveze i odgovornosti prema drugima u smislu poštena, iskrena i nepristrana ponašanja i prihvaćanja kriterija izvrsnosti u svim domenama radi ostvarivanja zajedničkoga cilja Doma u cjelini.

 **d) Načelo jednakosti i pravednosti

 Članak 7.**

Neposredni nositelji odgojno- obrazovne djelatnosti trebaju se prema trećima ponašati na način koji isključuje svaki oblik neravnopravnosti, zlouporabe, zlostavljanja, uznemiravanja ili omalovažavanja.

Neposredni nositelji odgojno- obrazovne djelatnosti ne smiju osobne interese pretpostaviti objektivnom prosuđivanju i profesionalnom obavljanju poslova.

 **f) Pravo na slobodu mišljenja i izražavanja

 Članak 8.**

Dom kroz odgojno-obrazovni rad promiče ljudska prava, a naročito podupire i potiče slobodu mišljenja i izražavanja mišljenja kao temeljnu vrijednost u svim segmentima života i rada.

 **g) Načelo profesionalnosti

 Članak 9.**

Djelatnici Doma u svojem svakodnevnom obavljanju poslova , poslove obavljaju odgovorno, savjesno, profesionalno i etički prema učenicima i kolegama. Također, obvezni su promicati humane vrijednosti i koristiti se suvremenim znanstvenim metodama. U svojem djelovanju slijede načela objektivnosti, nepristranosti, razboritosti, korektnosti, dijaloga i tolerancije.
Obveza je djelatnika Doma poštivanje kriterija stručnosti i izvrsnosti te je u skladu s time konstantno i aktivno stručno usavršavanje unutar svog profesionalnog područja i utemeljivanje svih profesionalnih i etičkih prosudbi na dostupnim činjenicama, isključujući predrasude bilo koje vrste, izuzetno važno.
Djelatnici Doma trebaju održavati i poticati međusobne odnose suradnje, podržavati inovativnost, timski rad i razmjenu iskustava prilikom odgojno-obrazovnog rada; usmjeravati mlađe kolege i nastojati na učinkovitoj uporabi domskih resursa. U međusobnoj suradnji učenika i djelatnika Doma očekuje se stručno djelovanje u duhu zajedničkih ciljeva te sudjelovanje u izvandomskim aktivnostima koje neće biti u sukobu s njihovim stručnim obvezama u Domu niti štetiti tim obvezama, kao ni ugledu Doma.
Verbalna i neverbalna komunikacija djelatnika i učenika treba biti u skladu s njihovim zadaćama i ulogom u ostvarivanju cilja i zadaće odgoja i obrazovanja.

 **h) Načelo zabrane diskriminacije

 Članak 10.**
U Domu je svakome zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

  **i) Načelo zaštite okoliša i skrbi za održivi razvoj**

**Članak 11.**

Neposredni nositelji odgojno-obrazovne djelatnosti dužni su čuvati dignitet struke i izvan radnog vremena u Domu primjerenim i dostojanstvenim ponašanjem.

 **j) Načelo sudjelovanja u društvenim procesima**

 **Članak 12.**

Djelatnik se treba organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

**Neprihvatljiva ponašanja

Diskriminacija

Članak 13.**

U skladu s načelima iz ovoga Etičkog kodeksa, nedopustiv je svaki oblik neposredne i posredne diskriminacije temeljen na religiji, etničkoj i nacionalnoj pripadnosti, rasi, spolu, spolnoj orijentaciji, životnome stilu, imovinskom stanju, podrijetlu, obiteljskom i bračnom statusu, trudnoći, obiteljskim obvezama, godinama, invalidnosti, tjelesnom izgledu, političkom opredjeljenju i zdravstvenom stanju.
Isključivi kriteriji vrjednovanja i napredovanja smiju biti stručnost, sposobnost i profesionalne zasluge te osposobljenost i rezultati u obavljanju određene vrste djelatnosti, poslova i zadataka. Odnos prema sredini u kojoj se djeluje na odgojno obrazovnoj razini od strane svih subjekata uključenih u dotičan proces, trebao bi zajednički promicati humane odnose i demokratska načela

**Uznemirivanje**

**Članak 14.**

Zabranjena je svaka vrsta uznemirivanja između svih djelatnika Doma.
Uznemirivanjem se smatra svako neprimjereno ponašanje prema drugoj osobi kojem je cilj ili koje stvarno znači povredu osobnog dostojanstva, koje ometa njezino obavljanje radnih zadataka ili smanjuje kvalitetu njezina života. Uznemirivanjem se osobito smatra svaki čin, pojedinačan ili ponavljan, verbalni, neverbalni ili fizički, koji stvara ili pridonosi stvaranju neugodnih i neprijateljskih radnih i obrazovnih okolnosti ili koji drugu osobu zastrašuje,

vrijeđa ili ponižava.
Neprihvatljivo je svako spolno uznemirivanje. Spolno uznemirivanje specifičan je oblik uznemirivanja koje karakterizira izostanak pristanka ili odbijanje druge strane, a uključuje ponavljano neželjeno upućivanje verbalnih i fizičkih prijedloga spolne naravi drugoj osobi, fizičko napastovanje, ponavljano neželjeno iznošenje šala i opaski koje su spolno obojene, uključujući referiranje na spol i spolnu orijentaciju, ruganje i ismijavanje koje je spolno obojeno, izlaganje spolno uvredljivoga i uznemirujućega materijala te zahtijevanje spolnih usluga u zamjenu za određeno djelovanje ili propuštanje s pozicije autoriteta.
Uobičajena komunikacija, dobronamjerne šale i kritika kao i odnosi spolne i druge intimne naravi između djelatnika Doma koji počivaju na pristanku i uzajamnom poštovanju smatraju se područjem privatnosti te nisu sami po sebi kršenje Etičkog kodeksa. Treba, međutim, izbjegavati situacije u kojima takvi odnosi između djelatnika Doma mogu dovesti do kršenja pravila Etičkog kodeksa o objektivnosti i nepristranosti i sukobu interesa, posebno u odnosima između djelatnika Doma koji su u neposrednom hijerarhijskom odnosu koji uključuje ocjenjivanje tuđeg rada i dostignuća i/ili odlučivanje o statusu, profesionalnom napredovanju, pogodnostima i nagradama.

Izgovorena i napisana riječ koja prouzroči štetu: uznemiri, povrijedi, stvori neugodu, oteža obavljanje zadataka ili utječe na kvalitetu profesionalnog ili privatnog života ( neutemeljena riječ i djelomično istinite riječi složene u negativnom kontekstu) čini posebnu štetu i nije dopuštena.

Svaka osoba ima pravo prijaviti uznemirivanje koje je počinio djelatnik Doma. Na osobu koja je odbila uznemirivanje ili prijavila takvu vrstu ponašanja ne smije se vršiti nikakav pritisak.

**Predrasude

Članak 15.**

Svi djelatnici Doma trebaju biti objektivni, moralno se ponašati te odgovorno i profesionalno raditi te stoga ne smiju dopustiti utjecanje predrasuda bilo koje vrste na njihovu objektivnost u obavljanju profesionalne djelatnosti.

**Povreda dostojanstva**

**Članak 16.**

Neposredni nositelji odgojno- obrazovne djelatnosti dužni su čuvati dignitet struke i izvan radnog vremena u Domu primjerenim i dostojanstvenim ponašanjem.

Nije dozvoljeno bilo kakvo narušavanje mira i radne atmosfere u prostorima Doma.

Nije dozvoljeno posjedovanje, uporaba, prodaja ili bilo kakav doticaj sa svim vrstama oružja te zapaljivih i eksplozivnih naprava.

Nije dozvoljeno unošenje i konzumiranje bilo kakvog alkohola u prostorima Doma te dolazak i boravak u Domu pod utjecajem alkohola. Nije dozvoljeno posjedovanje, uporaba, širenje, prodaja i bilo kakav kontakt s drogom i drugim vrstama nedopuštenih narkotika u prostorima Doma.

Nije dozvoljeno pušenje cigareta, cigara i lule u svim unutarnjim i vanjskim prostorima Doma. Nije dozvoljeno bilo kakvo klađenje kao i izvođenje drugih nedopuštenih igara na sreću u svim prostorima Doma. Nije dozvoljeno poduzimanje bilo kakvih radnji ili ponašanja kojima se može ugroziti ili narušiti sigurnost ili zdravlje bilo koje osobe.

**III. ETIČKA PRAVILA U ODGOJNO-OBRAZOVNOM RADU

Profesionalne dužnosti u odgojno-obrazovnom radu**
 **Članak 17.**

Svi djelatnici Doma koji sudjeluju u odgojno-obrazovnom radu u Domu imaju sljedeće dužnosti:

1. pridonositi kognitivnom, socio-emocionalnom i kreativnom razvoju učenika te čuvanju i unapređivanju njihova zdravlja;
2. poticati aktivnosti učenika i njihovo kritičko i argumentirano mišljenje te izbjegavati sve djelatnosti koje bi mogle omesti taj razvoj;
3. poštovati dignitet svojih kolega i u suradnji s njima raditi u interesu napredovanja svih učenika;
4. poštovati odgojno-obrazovne ciljeve i zadaće i standarde Doma u interesu razvoja učenika;
5. uzimati u obzir mišljenje učenika o svojem životu u Domu u cilju unapređivanja kvalitete odgojno-obrazovnog procesa
6. uvažavati i prihvaćati učenike s različitim sposobnostima i interesima i omogućiti im odgovarajući razvoj u skladu s njihovim mogućnostima
7. poštovati i uvažavati učenikove sposobnosti te se s posebnom pažnjom odnositi prema učenicima s teškoćama u učenju i teškoćama u razvoju

  **Članak 18.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima.

 **Članak 19.**

U obavljanju odgojno- obrazovne struke neposredni nositelji odgojno- obrazovne djelatnosti dužni su odgovorno postupati sa svim podacima i informacijama kojima raspolažu o učenicima ili članovima njihovih obitelji.

Ti podaci su osobni podaci kako to definira Opća uredba o zaštiti podataka EU 2016./679 i predstavljaju profesionalnu tajnu.

Dužnost je svake osobe koja ima dostup do osobnih podataka da iste koriste isključivo ako na to ima pravo te ukoliko je to u svrhu za koju su ti podaci prikupljeni, prema načelima i uvjetima navedene uredbe.

Dužnost čuvanja službene i profesionalne tajne obvezuje i nakon prestanka rada u Domu, osim u situacijama kada je to odredbama posebnih zakona propisano, odnosno u postupcima pred nadležnim tijelima.

 **Članak 20.**

Neposredni nositelji odgojno-obrazovne djelatnosti ne smiju bez učenikova znanja i uratke koristiti za svoje osobne potrebe ili probitke, a posebno bez izričite privole objavljivati na javnim mrežama njihove osobne podatke u bilo kojem obliku, osim ako to nije drugačije uređeno.

 **Primanje darova i drugih dobara

 Članak 21.**

Djelatnici Doma ne smiju tražiti darove, poticati darivanje niti primati ikakve darove, bilo za sebe ili za drugu osobu, za koje postoji jasna pretpostavka da će posredno ili neposredno utjecati na njihovu objektivnost, ispunjavanje profesionalnih obveza te poštovanje profesionalnih prava i dužnosti.
Obveza je djelatnika Doma otklanjati svaki pokušaj korupcije.

 **Sukob interesa

 Članak 22.**

Svi djelatnici Doma trebaju izbjegavati sukobe interesa (sukob interesa mogu uzrokovati, na primjer, obiteljski odnosi, blisko prijateljstvo, intimne veze, antagonizmi i sl.).
Nedopustiv je svaki oblik nepotizma. Nepotizmom se smatra svako djelovanje koje srodnika određene osobe stavlja u povlašten položaj prema drugim osobama koje raspolažu jednakim ili boljim sposobnostima.

**Transparentnost i povjerljivost

Članak 23.**

Dom podupire i promiče transparentnost u propisima i djelovanju kao jednu od temeljnih vrijednosti. Sva pravila i odredbe kojima se definiraju prava i obveze djelatnika Doma trebaju biti precizni, jasni i dostupni svima. Svi djelatnici Doma trebaju uvažavati tu vrijednost transparentnosti i dostupnosti kriterija i postupaka evaluacije ispunjavanja profesionalnih obveza (upisi, profesionalno napredovanje i sl.).
Svi djelatnici Doma koji na temelju svojega položaja u Domu raspolažu podacima sa statusom povjerljivosti trebaju štititi tajnost takvih podataka. Podacima sa statusom povjerljivosti smatraju se podaci tajnosti koji proistječu iz potrebe zaštite prava djelatnika Doma i koji su zakonom, općim aktima Doma ili odlukom nadležnog tijela donesenom na temelju tih propisa proglašeni povjerljivima. Ne dopušta se otkrivanje povjerljivih podataka drugim članovima Doma kao ni bilo kojoj drugoj strani osim ako je takvo razotkrivanje dio uobičajenoga obavljanja posla u Domu ili ako postoji zakonska i profesionalna obveza da se takve informacije objave.

**Pravo i dužnost kontinuiranog usavršavanja i cjeloživotnog obrazovanja

Članak 24.**

Svi djelatnici Doma imaju pravo i dužnost neprekidno se usavršavati i ustrajati na unapređivanju kakvoće i razine vlastita znanja i stručnosti unutar svoga radnog mjesta.

**Profesionalno napredovanje

Članak 25.**

Procjena uspješnosti ostvarivanja profesionalnih obveza i profesionalne kompetencije bilo kojega djelatnika Doma treba biti objektivna i nepristrana te utemeljena na unaprijed definiranim i transparentnim kriterijima.
Ako više kandidata u jednakom stupnju ispunjava postavljene profesionalne uvjete, prilikom zapošljavanja i unapređivanja treba uzeti u obzir i potrebu da se na primjeren način potaknu interesi socijalne skupine koja je u danome području podzastupljena.
Svaki oblik neposredne ili posredne diskriminacije u postupku evaluacije uvjeta profesionalnoga napredovanja te u samom postupku napredovanja smatra se nedopustivim.

**Odnos neposrednih nositelja odgojno-obrazovne djelatnosti prema roditeljima, skrbnicima i drugim građanima**

**Članak 26.**

U odnosu prema roditeljima, skrbnicima i drugim građanima neposredni nositelji odgojno- obrazovne djelatnosti trebaju nastupati pristojno, skromno, nepristrano, savjesno i profesionalno.

Neposredni nositelji odgojno- obrazovne djelatnosti trebaju primijeniti svoje stručno znanje na način da roditeljima, skrbnicima i građanima pomaže u ostvarivanju prava u djelatnosti odgoja i obrazovanja.

 **Javno nastupanje**

**Članak 27.**

Dom će podupirati pravo djelatnika na javno nastupanje i slobodu izražavanja što uključuje nastupe pred publikom, na radiju i televiziji, izražavanje svojih stajališta u novinama, knjigama i časopisima, kao i druge oblike djelovanja za dobrobit Doma.

**Odgovornost prema Domu**

**Članak 28.**

Profesionalne djelatnosti svih zaposlenih u Domu trebaju što je više moguće pridonositi ostvarenju njezinih zadataka.
Djelatnici Doma trebaju se brinuti o dobru i interesima tolerancije te odgovornog i poštenog traganja za optimalnim rješenjima. U tom smislu ne odobrava se:
1) namjerno ometanje djelatnosti Doma;
2) nesavjestan odnos spram imovine Doma te onemogućivanje ili otežavanje ostalim djelatnicima Doma da se koriste tom imovinom;
3) upotreba domske imovine ili pogodnosti za osobne, komercijalne, političke, vjerske, društvene i druge izvandomske aktivnosti bez posebnog odobrenja;
4) poticanje drugih djelatnika Doma u nepoštovanju domskih pravila;
5) namjerno predstavljanje osobnog stava kao službenog stava Doma u svrhu stjecanja osobne koristi;
6) korištenje imenom ili logotipom Doma u privatne svrhe kako bi se neopravdano stvorio dojam domskog autoriteta.

**IV. TIJELA KOJA PRATE OSTVARENJE ETIČKOG KODEKSA

Dužnost praćenja i provedbe Etičkog kodeksa

Članak 29.**

O provedbi Etičkog kodeksa i unapređenju etičkih standarda u Domu brine Etičko povjerenstvo. Etičko povjerenstvo imenuje ravnatelj na rok od 4 godine.

**Članak 30.**

Etičko povjerenstvo ima predsjednika i dva člana.

Predsjednika i članove Povjerenstva imenuje ravnatelj svojom odlukom.

Odluka iz stavka 2. ovoga članka obvezno sadrži podatke: ime i prezime, radno mjesto na koje je raspoređen, broj telefona i adresu elektroničke pošte.

Odluka o imenovanju Etičkog povjerenstva mora se istaknuti na web stranici i oglasnoj ploči Doma. Tekst objave sadrži ime i prezime člana Etičkog povjerenstva.

u slučaju dulje odsutnosti s rada člana Etičkog povjerenstva, ravnatelj Doma će imenovati zamjenika koji preuzima ovlasti i dužnosti odsutnog člana do njegovog povratka.

Mandat Etičkog povjerenstva traje četiri godine.

Redovni postupak imenovanja članova Etičkog povjerenstva pokreće se najkasnije u roku od 30 dana od isteka mandata dosadašnjih članova.

Način rada Etičkog povjerenstva uređuje se Poslovnikom o radu Etičkog povjerenstva.

 **Članak 31.**

Etičko povjerenstvo je neovisno u odlučivanju. Etičko povjerenstvo prati primjenu Etičkog kodeksa u Domu, promiče etičko ponašanje u međusobnim odnosima radnika Doma te odnosima radnika Doma prema učenicima, roditeljima, građanima , zaprima pritužbe radnika i građana na neetičko ponašanje i postupanje radnika Doma, provodi postupak ispitivanja osnovanosti pritužbe te vodi evidenciju o zaprimljenim pritužbama. Obrada osobnih podataka koji su sadržani u zaprimljenoj i obrađenoj dokumentaciji provodi se sukladno Općoj uredbi o zaštiti podataka te je pohranjena na sigurno i zaštićeno mjesto u fizičkom i elektronskom obliku. Prilikom orade osobnih podataka vodi se računa o načelima zaštite osobnih podataka.

Pitanja iz svoje nadležnosti Etičko povjerenstvo rješava zaključkom.

 **Članak 32.**

Etičko povjerenstvo na kraju svoga mandata dostavlja ravnatelju Doma izvješće o svom radu.

 **Članak 33.**

Radnik Doma, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama ovog Kodeksa, može dostaviti svoju pritužbu Etičkom povjerenstvu.

 **Članak 34.**

Pritužba iz čl. 27. mora sadržavati sljedeće podatke:

* opis činjeničnog stanja
* odredbe Etičkog kodeksa koje su činjenjem ili propuštanjem povrijeđene

 **Članak 35.**

Pritužbu podnositelja Etičko povjerenstvo treba riješiti i svoj zaključak u pisanom obliku dostaviti podnositelju u roku do 30 dana od dana primitka pritužbe.

**VI. PRIJELAZNE I ZAVRŠNE ODREDBE**

**Članak 36.**

Ravnatelj Doma dužen je sve radnike upoznati s odredbama Etičkog kodeksa.

Radnici koji se primaju u radni odnos moraju, prije potpisivanja ugovora o radu, biti upoznati s odredbama Etičkog kodeksa.

**Članak 37.**

Ovaj Etički kodeks objavljuje se na oglasnoj ploči i na mrežnim stranicama Doma.

**Članak 38.**

Etičko povjerenstvo imenovat će ravnatelj Doma u roku od 3 mjeseca od stupanja na snagu ovog Etičkog kodeksa.

**Članak 39.**

Ovaj Etički kodeks stupa na snagu 8 dana od dana objave na oglasnoj ploči Doma.

 **Članak 40.**

Stupanjem na snagu ovog Etičkog kodeksa neposrednih nositelja odgojno- obrazovne djelatnosti prestaje važiti Etički kodeks od 16.10.2008.

Prijedlog Etičkog kodeksaneposrednih nositelja odgojno-obrazovne djelatnosti Doma, utvrđen je na sjednici Domskog odbora dana 27. travnja 2021.g.

KLASA:602-03/01

URBROJ:2176-64-01-21-23

Kutina, 27. travnja 2021.

 **PREDSJEDNICA DOMSKOG**

 **ODBORA**

 **Džemila Lukač**

Ovaj je Etički kodeks donijet dana 27.travnja 2021.g., objavljen na oglasnoj ploči

Učeničkog doma Kutina 27.travnja 2021., a stupio na snagu 5. svibnja 2021.g.

 Ravnateljica Učeničkog doma – Kutina :

 **Vesna Vuković, prof.**